9.8.2023
EL
Επίσημη Εφημερίδα της Ευρωπαϊκής Ένωσης
L 199/37
(21)
Η Connect Com ισχυρίστηκε ότι η χρήση της μέσης τιμής ανά χιλιόμετρο καλωδίων δεν ήταν αντιπροσωπευτικός δείκτης για να εξακριβωθεί αν οι δασμοί αντιντάμπινγκ έχουν απορροφηθεί, επειδή τα καλώδια με μεγάλο αριθμό ινών ήταν ακριβότερα ανά χιλιόμετρο καλωδίων από ό, τι τα καλώδια με μικρό αριθμό ινών.
Η Connect Com υποστήριξε ότι η πτώση της μέσης τιμής ανά χιλιόμετρο καλωδίων προκλήθηκε από την αλλαγή της σύνθεσης του προϊόντος που πωλήθηκε πριν και μετά την επιβολή των δασμών αντιντάμπινγκ.
(22)
Η Επιτροπή υπενθύμισε ότι η αιτούσα βασίστηκε στις τιμές εισαγωγής από τη βάση δεδομένων TARIC της Eurostat για το υπό έρευνα προϊόν, κατά τη συνήθη πρακτική, διότι τα στατιστικά στοιχεία συλλέγονται με βάση την περιγραφή του προϊόντος στο σύνολό της και όχι με βάση επιμέρους τύπους προϊόντος.
Η Επιτροπή έκρινε επαρκή την επανέναρξη της νέας έρευνας σε αυτήν τη βάση.
Επιπλέον, σημειώθηκε ότι η Connect Com δεν υπέβαλε στοιχεία που να αποδεικνύουν ότι η μείωση της τιμής εισαγωγής οφειλόταν σε μεταβολή της σύνθεσης του προϊόντος.
Κατά τη διάρκεια της νέας έρευνας, η Επιτροπή συγκέντρωσε περισσότερα αναλυτικά στοιχεία σε επίπεδο τύπου προϊόντος με βάση τους αριθμούς ελέγχου προϊόντος (PCN) και ήταν σε θέση να συγκρίνει τις τιμές των ίδιων τύπων προϊόντος, όπως εξηγείται στην αιτιολογική σκέψη 40.
Συνεπώς, ο ισχυρισμός απορρίφθηκε.
(23)
Η Connect Com ανέφερε επίσης ότι η μονάδα μέτρησης «kg» ή «τόνοι» δεν ήταν συνήθης στις επιχειρήσεις κατασκευής καλωδίων.
Οι συνήθεις μονάδες μέτρησης για τα καλώδια ήταν μέτρα ή χιλιόμετρα.
(24)
Η επιτροπή παρατήρησε ότι, όπως και για όλα τα άλλα προϊόντα στη βάση δεδομένων TARIC της Eurostat, οι όγκοι των εισαγωγών του υπό έρευνα προϊόντος είναι επίσης διαθέσιμοι σε τόνους/kg, επιπλέον των χιλιομέτρων καλωδίων.
Στην αίτηση της αιτούσας ο (σχετικός) όγκος εισαγωγών αναφέρεται και στις δύο μονάδες με τη σχετική τιμή ανά μονάδα.
Συνεπώς, ο ισχυρισμός απορρίφθηκε.
(25)
Η Connect Com ισχυρίστηκε ότι η συνεκτίμηση των τιμών μόνο έως το τέλος του πρώτου εξαμήνου του 2022, όπως αναφέρεται στην αίτηση, οδήγησε σε εσφαλμένο αποτέλεσμα, διότι οι τιμές αυξήθηκαν εκ νέου τον Ιούνιο του 2022 και η αύξηση αυτή αναμενόταν να συνεχιστεί κατά το δεύτερο εξάμηνο του 2022.
(26)
Η Επιτροπή υπενθύμισε ότι, δεδομένης της ημερομηνίας υποβολής της αίτησης, η περίοδος που χρησιμοποιήθηκε στην αίτηση για να παρουσιαστούν οι τάσεις με λήξη στις 30 Ιουνίου 2022 ήταν η πλέον πρόσφατη περίοδος, ενώ οι αιτούντες είχαν στη διάθεσή τους πλήρες σύνολο δεδομένων κατά τον χρόνο υποβολής της αίτησης.
Επιπλέον, κατά τη διάρκεια της νέας έρευνας, η Επιτροπή αξιολόγησε τις τιμές έως το τέλος της ΠΕΑΔ, δηλαδή έως τις 30 Σεπτεμβρίου 2022.
Επομένως, η περίοδος κατά την οποία, σύμφωνα με την Connect Com, οι τιμές αυξήθηκαν συμπεριλήφθηκε εν μέρει στην ΠΕΑΔ.
Συνεπώς, ο ισχυρισμός απορρίφθηκε.
(27)
Η Connect Com αμφισβήτησε επίσης την αιτιώδη συνάφεια μεταξύ της υποτιθέμενης πτώσης των τιμών και της επιβολής των δασμών.
Ισχυρίστηκε ότι ήδη από τον Αύγουστο του 2021 έως τον Σεπτέμβριο του 2021, πριν από την επιβολή των δασμών, σημειώθηκε ακραία μείωση των τιμών, και ότι η επακόλουθη πτώση των τιμών από 10 EUR τον Δεκέμβριο του 2021 σε 7 EUR τον Ιούνιο του 2022 δεν ήταν πλέον σημαντική και δεν συνδεόταν με την επιβολή των μέτρων.
(28)
Σύμφωνα με το άρθρο 12 του βασικού κανονισμού, όταν υπάρχουν επαρκή στοιχεία που αποδεικνύουν την απορρόφηση των δασμών, η αρχική έρευνα μπορεί να αρχίσει εκ νέου κατόπιν αιτήματος οποιουδήποτε ενδιαφερόμενου μέρους.
Η Επιτροπή αξιολόγησε τα αποδεικτικά στοιχεία που υπέβαλε η αιτούσα, από τα οποία προκύπτει ότι μετά την αρχική περίοδο έρευνας οι κινεζικές τιμές εξαγωγής είχαν μειωθεί.
Με βάση αυτά τα στοιχεία, η Επιτροπή αποφάσισε να κινήσει νέα έρευνα για την απορρόφηση του δασμού.
Επιπλέον, το άρθρο 12 παράγραφος 2 του βασικού κανονισμού επιτρέπει στην Επιτροπή να εξετάσει αποδεικτικά στοιχεία για μειώσεις των τιμών που προκύπτουν μετά την ΠΑΕ και πριν από την επιβολή των δασμών, όπως αυτά που συζητήθηκαν από την Connect Com.
Ως εκ τούτου, ο ισχυρισμός που προέβαλε η Connect Com απορρίφθηκε.
1.10.
Γνωστοποίηση (29)
Την 1η Ιουνίου 2023 η Επιτροπή γνωστοποίησε τα ουσιώδη πραγματικά περιστατικά και το σκεπτικό βάσει των οποίων σκόπευε να τροποποιήσει τον οριστικό δασμό αντιντάμπινγκ στις εισαγωγές καλωδίων οπτικών ινών καταγωγής Κίνας.
Σε όλα τα μέρη δόθηκε προθεσμία εντός της οποίας θα μπορούσαν να διατυπώσουν παρατηρήσεις σχετικά με την κοινοποίηση.
Η Επιτροπή έλαβε παρατηρήσεις από τον όμιλο FTT, τον όμιλο ZTT και την Twentsche (Nanjing) Fibre Optics Ltd (στο εξής: TFO).